**Noteikumu projekta “Grozījumi Ministru kabineta 2017. gada 12. septembra noteikumos Nr. 546 “Oficiālo elektronisko adrešu informācijas sistēmas noteikumi”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Vides aizsardzības un reģionālās attīstības ministrija (turpmāk – VARAM) sadarbībā ar Valsts reģionālās attīstības aģentūru (turpmāk – VRAA) oficiālās elektroniskās adreses (turpmāk – e-adrese) risinājuma izstrādes laikā ir konstatējusi, ka ir nepieciešami tehniskie un organizatoriskie precizējumi, kā arī precizējumi nepieciešami, lai nodrošinātu Grozījumu Oficiālās elektroniskās adreses likumā noteikto normu izpildi (tai skaitā, deleģējums Ministru kabinetam).  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Oficiālās elektroniskās adreses likuma (turpmāk – likums) 12. panta otrā daļa (grozījumi Oficiālās elektroniskās adreses likumā, kas pieņemti 2018. gada 7. jūnijā), kā arī Vides aizsardzības un reģionālās attīstības ministrijas (turpmāk – VARAM) iniciatīva attiecībā uz jautājumiem, kas aktualizēti oficiālās elektroniskās adreses (turpmāk – e-adrese) izstrādes laikā.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts “Grozījumi Ministru kabineta 2017. gada 12. septembra noteikumos Nr. 546 “Oficiālo elektronisko adrešu informācijas sistēmas noteikumi” (turpmāk – noteikumu projekts) ir izstrādāts, lai nodrošinātu tehniskos un organizatoriskos precizējumus e-adreses ieviešanai. Noteikumu projekta 1. punkts precizēts saskaņā ar likumā iekļauto normu (likuma 12. panta ceturtā daļa), kas paredz, ja fiziskai personai e-adreses lietošana nav obligāta, visa korespondence pēc e-adreses konta deaktivizēšanas tai paziņojama atbilstoši Paziņošanas likumam. Šī norma paredz, ka, ja persona atkārtoti nav norādījusi citu elektronisko saziņas kanālu, tad iestādei dokuments paziņojams uz deklarēto dzīvesvietas adresi, tāpēc e-adrešu informācijas sistēmā ir nepieciešams veikt precizējumus un pielāgojumus, kas nodrošinās iestādei, kad tā pārbauda, vai personai ir aktivizēts e-adreses konts, informāciju arī par e-adreses konta deaktivizēšanas faktu un aktuālo (pēdējo) datumu, kad statuss ir mainīts. Vēsturiskā informācija (piemēram, ja persona deaktivizējusi vairākkārtīgi) un statusa maiņas iemesls (atbilstoši likuma 11. panta otrai daļai – persona e-adreses konta deaktivizāciju ir veikusi brīvprātīgi, vai iestājās likuma 11. panta pirmās daļas 1. punktā vai trešajā daļā minētais fakts) valsts iestādēm netiks nodota. Ja fiziska persona nebūs izveidojusi e-adresi, tad pārbaudes rezultātā “vai adresātam ir aktivizēts e-adreses konts?” būs negatīva atbilde. Lai nodrošinātu normas labāku uztveramību, noteikumu projekta 1. punkts tika precizēts redakcionāli, nodalot e-adreses konta statusa pārbaudi no ziņojuma apstrādes statusiem.Noteikumu projekta 2. punkts paredz pienākumu e-adrešu informācijas sistēmas programmsaskarnes (Dokumentu integrācijas vide (DIV)) izmantotājiem nodrošināt automatizētu dokumentu saņemšanu un apstiprināšanu e-adrešu informācijas sistēmā. E-adrešu informācijas sistēma ir pasīva sistēma, kas nozīmē, ka jebkuras darbības noteiktā laika intervālā vai manuāli iniciē programmsaskarnes izmantotāja risinājums.E-adrešu informācijas sistēma nodrošina iespēju programmsaskarnes izmantotājam gan saņemt informāciju par to, ka e-adreses dokuments ir piegādāts adresātam un adresāts to ir apstiprinājis, gan arī pašam apstiprināt dokumenta saņemšanu. Tā kā ir paredzēts, ka šis process norit starp e-adrešu informācijas sistēmu un programmsaskarnes izmantotāja integrējamo risinājumu, proti, notiek saziņa starp divām informācijas sistēmām bez nepieciešamības iesaistīt cilvēku un veikt manuālu apstrādi, programmsaskarnes izmantotājam ir jānodrošina, ka tā integrējamais risinājums ziņojumu saņemšanu un apstiprināšanu, kā arī apstiprinājumu par nosūtītajiem dokumentiem izgūšanu veic automātiski bez iestādes darbinieku iesaistes (piemēram, ka iestādes lietvedim apstiprināšana nav jāinicializē manuāli vai ka tā netiek veikta vispār). No programmsaskarnes izmantotāja puses tā risinājuma integrācija ir akceptējama tikai tādā gadījumā, ja tā risinājums nodrošina automātisku iestādei adresēto ziņojumu un iestādes nosūtīto ziņojumu saņēmēju apstiprinājumu apstrādi un apstrādes rezultātu nodošanu e-adrešu informācijas sistēmai. Detalizēta informācija par dokumenta piegādes apstiprinājumu nodošanas un izgūšanas tehnisko risinājumu ir atrodama dokumentā “Bibliotēkas integrācijas instrukcija”[[1]](#footnote-1). Šajā dokumentācijā ir noteikts, ka e-adrešu informācijas sistēmā visu izsūtīto ziņojumu saņemšanas laiks adresātiem var būt no vienas līdz piecām kalendārām dienām (konfigurējams lielums) no ziņojuma saņemšanas brīža e-adrešu informācijas sistēmā. Tas nozīmē, ka adresāts ziņojumu vairs nevarēs izgūt, ja to nebūs izdarījis ziņojuma sūtītāja noteiktajā laikā (1, 2, 3, 4 vai 5 kalendārās dienas) un ziņojuma sūtītājs varēs noskaidrot, ka šāds ziņojums nav piegādāts, jo ir nokavēta piegāde. Tādēļ programmsaskarnes izmantotājam, izvirzot prasības tās risinājuma integrācijai ar e-adrešu informācijas sistēmu, ir jānodrošina, ka tās risinājums ziņojumu izgūšanu no e-adrešu informācijas sistēmas veic pastāvīgi automātiski reizi noteiktā laika periodā un nodrošina arī saņemto un nosūtāmo ziņojumu (gan aploksnes, gan pašu dokumentu – vēstuļu un pielikumu) saglabāšanu programmsaskarnes izmantotāja risinājumā. Šāda pienākuma noteikšana noteikumu projektā ir iekļauta, lai nodrošinātu ne tikai grozījumos Paziņošanas likumā (grozījumi Paziņošanas likumā, kas pieņemti 2018. gada 21. jūnijā) iekļauto paziņošanas prezumpcijas normu, (dokuments, kas nosūtīts uz oficiālās elektroniskās adreses kontu, uzskatāms par paziņotu otrajā darba dienā pēc tā nosūtīšanas), bet nodrošināt arī dokumenta piegādes un saņemšanas faktu. Noteikumu projekta 3. punkts paredz izpildīt Likuma 12. panta otrajā daļā iekļauto deleģējumu Ministru kabinetam, ar ko noteic, ka citām valsts informācijas sistēmai, ja tā dokumentu paziņo iestādes valsts informācijas sistēmā, vienlaikus nodrošinot informācijas pieejamību (saite) e-adreses kontā, ir jāatbilst e-adrešu informācijas sistēmai noteiktajām prasībām attiecībā uz ziņojuma pieejamību, nemainīgumu un konfidencialitāti. Vienlaikus šādai valsts informācijas sistēmai ir jānodrošina, ka e-adreses konta lietotājs no E-adrešu informācijas sistēmas var piekļūt paziņotajam dokumentam iestādes valsts informācijas sistēmā bez atkārtotas identifikācijas (piemēram, e-adreses konta lietotājs ir identificēts E-adrešu informācijas sistēmā un iestādes valsts informācijas sistēma atpazīst šo identifikāciju izmantojot vienotās pierakstīšanās (*Single Sign On jeb SSO)* funkcionalitāti)*.* Noteikumu projekta 4. punkts tiek redakcionāli precizēts, kas skaidri nosaka gadījumus, kad tiek izveidota viena e-adrese un viens e-adreses konts.Noteikumu projekta 5. punkts paredz noteikt e-adrešu informācijas sistēmas rīcību, gadījumā, ja fiziska persona, kura pēc e-adreses izveides, ir nomainījusi personas kodu atbilstoši Iedzīvotāju reģistra likuma 5. panta trešās daļas 1. punktā noteiktajam. Balstoties uz Pilsonības un migrācijas lietu pārvaldes saņemto informāciju, periodā no 2017. gada 3. jūnija līdz 2017. gada 31. decembrim personas koda maiņu veikusi 221 persona, bet laika periodā no 2018. gada 1. janvāra līdz 2018. gada 31. maijam to ir veikušas tikai 74 personas (vidēji 15 personas mēnesī). E-adrešu informācijas sistēmas izstrādes laikā tika vērtēts, vai personas koda maiņas gadījumā ir jānodrošina automātisks elektroniskās saziņas un dokumenta pārsūtīšanu uz jaunā personas koda e-adreses elementu (identifikatoru), vai iestādi jānodrošina paziņojums ar faktu, ka persona ir mainījusi personas kodu. Turklāt tika izvērtēts, ka šāds gadījums varētu attiekties tikai gadījumā, ja fiziska persona personas kodu ir nomainījusi pēc elektroniskās saziņas un dokumenta iesniegšanas valsts iestādē, un valsts iestādei ir jāsniedz atbilde. Ņemot vērā, ka 2018. gadā personas kodu maiņu veic minimāls personu skaits, finansiāli nav efektīvi veikt izmaiņas e-adrešu informācijas sistēmas, kas nodrošinātu elektroniskās saziņas vai dokumentu automātisku pārsūtīšanu uz e-adresi, kuras identifikators ir jaunais personas kods. Tā kā ņemot vērā statistikas datus, personas koda maiņas gadījums ir izņēmuma gadījums, e-adreses konta lietotājam (fiziskai personai) pašam ir jānodrošina attiecīgās valsts iestādes informēšana par personas koda maiņas faktu, ja tā ir elektroniski sazinājusies vai nosūtījusi dokumentu un vēl nav saņemta atbilde. Noteikumu projekta 6. punkts ir svītrots, jo e-adrešu informācijas sistēmas izstrādes gaitā ir secināts, ka šī norma ir zaudējusi aktualitāti. Jāņem vērā, ka ziņojuma saturu rada konkrētā valsts iestāde, kurai jānodrošina attiecīgā ziņojuma satura glabāšana atbilstoši normatīvajiem aktiem par dokumentu un arhīvu pārvaldību. Saskaņā ar likuma 4. pantu – e-adreses risinājums paredz nodrošināt dokumentu apriti starp iestādēm un starp iestādēm un privātpersonām (privātpersona savstarpējā sarakste netiek nodrošināta), līdz ar to ir secināms, ka e-adrese darbojas kā dokumentu un saziņas piegādes kanāls. Turklāt e-adrešu informācijas sistēmas pārzinim nav informācijas, vai konkrētais dokuments ir izsniedzams vai kāda tiesiskā ierobežojuma apstākļa  var tikt aizliegts izsniegt saistību tiesību pārņēmējam.Juridiskās personas likvidācijas gadījumā visas saistības pāriet likvidatoram, kam tiks nodrošināta piekļuve pie attiecīgā likvidējamās juridiskās personas e-adreses konta līdz likvidācijas fakta iestāšanās brīdim. Savukārt, juridiskām personām (komercsabiedrības) reorganizācijas gadījumā (apvienojot, sadalot vai reorganizējot) ir pienākums nodot savas saistības un tiesības, līdz ar to ir secināms, ka e-adrešu informācijas sistēmas pārzinim izsniedzot dokumentus pēc pieprasījuma kādam saistību tiesību pārņēmējam būtu pretrunā ar vispārējiem komerctiesību principiem. Attiecībā uz fiziskās personas saistību tiesību pārņēmēju – secinājums ir līdzīgs, ja saistību tiesību pārņēmējam (mantiniekam) ir nepieciešams kāds dokuments, tas vēršas pie iestādes, kas ir bijis dokumenta autors un uz attiecīgā mantinieka tiesiskā  pamata konkrētā iestāde rīkojas.  Noteikumu projekta 7. punkts iekļauts, pamatojoties uz likumprojekta “Grozījumi Oficiālās elektroniskās adreses likumā” starpinstitūciju saskaņošanas laikā panākto vienošanos (Latvijas Pašvaldību savienības 2017. gada 21. septembra atzinuma vēstule Nr. 0620171537/A1481), ka regulējums par apakšadresātiem jāiekļauj noteikumu projekta līmenī nevis Likumā. Likums nosaka dokumenta paziņošanas juridisko ietvaru e-adreses konta lietotājam, paredzot, ka dokumenta saņēmējs ir noteikts subjekts – valsts iestāde, Uzņēmumu reģistra reģistros reģistrēts tiesību subjekts vai fiziska persona. Šobrīd, izmantojot, piemēram, pasta pakalpojumus vai e-pastu, bija iespējams norādīt konkrēto valsts iestādes struktūrvienību kā dokumenta saņēmēju, tāpēc arī e-adresei tiks paredzēta šāda tehniska iespēja. Lai atvieglotu dokumentu aprites procesu tām valsts iestādēm, kurām ir decentralizēta lietvedības kārtība un kuras savam e-adreses kontam piekļūs, izmantojot Ministru kabineta 2017. gada 12. septembra noteikumu Nr. 546 “Oficiālo elektronisko adrešu informācijas sistēmas noteikumi” 9.2. un 9.3. apakšpunktā minētos piekļuves veidus, e-adrešu informācijas sistēmā tiks paredzēta iespēja pievienot valsts iestādes apakšadresātus (struktūrvienības). Apakšadresātus privātpersonas varēs izvēlēties valsts pārvaldes pakalpojumu portālā [www.latvija.lv](http://www.latvija.lv), rakstot attiecīgajai valsts iestādei dokumentu (jāņem vērā, ka apakšadresātu izvēle būs atkarīga no personas zināšanām), kā arī valsts iestāde varēs izvēlēties attiecīgās iestādes apakšadresātu atkarībā no izvēlētā risinājuma – savā informācijas sistēmā vai e-adreses risinājuma pārlūkā. Juridiski dokumenta adresāts ir e-adreses konta lietotājs (pati valsts iestāde). E-adreses konta lietotāja apakšadresāta izveide tikai atvieglo valsts iestāžu pusē dokumentu aprites organizēšanu. E-adrešu informācijas sistēma nodrošina iespēju, izmantojot programmsaskarni, nodot e-adrešu katalogam informāciju par iestādes e-adresei pakārtotajiem apakšadresātiem tā, lai tie būtu pieejami arī pārējiem e-adrešu informācijas sistēmas lietotājiem. Tas nozīmē, ka, ja iestādei ir nepieciešams veidot savus apakšadresātus, tai ir jāpasūta sava risinājuma izstrādātājam nepieciešamās funkcionalitātes izveidi iestādes risinājumā – izveidot jaunu apakšadresātu, to rediģēt, dzēst, kā arī veiktās izmaiņas nodot e-adrešu katalogam. Apakšadresātu veido, norādot tā nosaukumu un augstāk stāvoša adresāta identifikatoru, kuram tas ir jāpiesaista. To izveidei un pārvaldībai piemērojamās tehniskās metodes un piemēri ir aprakstīti e-adrešu informācijas sistēmas programmsaskarnes integrācijas instrukcijā (skat.: “Bibliotēkas integrācijas instrukcija”[[2]](#footnote-2)Noteikumu 8. punkts paredz redakcionāli precizējumu, ka norma attiecas tikai uz tiem e-adreses konta lietotājiem, kuri piekļuvi pie sava e-adreses konta izmanto valsts pārvaldes pakalpojumu portālu [www.latvija.lv](http://www.latvija.lv). Noteikumu 9. punkts precizēts redakcionāli, kas noteic, ka reģistros reģistrēts tiesību subjekta pārstāvēttiesīgās personas e-adreses kontā var dzēst ziņojumus, ja tai ir atsevišķas pārstāvības tiesības, taču, ja ir kopīga pārstāvības tiesības, e-adreses kontā ir jānorāda persona, kurai ir tiesības dzēst ziņojumus.  |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, VRAA |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas (fiziskās un juridiskās personas), kurām būs aktivizēts e-adreses konts un valsts iestādes, kuras saziņai un dokumentu apritei izmantos e-adresi.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu**  |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministrijas tīmekļvietnē [www.varam.gov.lv](http://www.varam.gov.lv) sadaļā “Normatīvo aktu projekti” 2018. gada jūnijā tika publicēts paziņojums par sabiedrības līdzdalības iespējām noteikumu projekta izstrādes procesā, līdz ar to ieinteresētajām personām ir iespēja izteikt viedokli un sniegt priekšlikumus. |
| 2. | Sabiedrības līdzdalība projekta izstrādē | Noteikumu projekts un tā anotācija 2018. gada jūnijā ievietota Ministrijas tīmekļa vietnē [www.varam.gov.lv](http://www.varam.gov.lv) sadaļā “Sabiedrības līdzdalība”, aicinot sabiedrību izteikt savu viedokli, iesniedzot ministrijai priekšlikumus rakstiskā veidā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts iestādes, kuras saziņai un dokumentu apritei izmantos e-adresi.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru, kā arī neparedz jaunu institūciju izveidi, esošu institūciju likvidāciju vai reorganizāciju |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Gaile, 67026546

inese.gaile@varam.gov.lv

1. . Skat. Bibliotēkas integrācijas instrukciju - <https://viss.gov.lv/lv/Informacijai/Dokumentacija/Vadlinijas/e-adrese> [↑](#footnote-ref-1)
2. Skatīt šeit - <https://viss.gov.lv/lv/Informacijai/Dokumentacija/Vadlinijas/e-adrese> [↑](#footnote-ref-2)